Umirovljeni vojni ordijarij i član Hrvatske biskupske konferencije Juraj Jezerinac jučer je održao govor na obilježavanju 25. obljetnice Počasno-zaštitne bojne i Dana vojne kapelanije 'Sveti Valentin'. U svom se govoru Jezerinac osvrnuo na skandale u Crkvi vezane uz seksualna zlostavljanja djece od strane svećenika, a dotaknuo se i pobačaja.

Jezerinac kaže da se, što se tiče pedofilije u crkvi, napadaju samo katolički svećenici, a ne i oni drugih religija.

'Danas je žestok udar samo na Crkvu. na druge ne. Govore o nečemu što se dogodilo prije 50, 60, 70 godina. Sad ti to dokaži...', rekao je Jezerinac i odmah nastavio o pobačajima:

'Danas svakodnevno ubijaju djecu po bolnicama pozivajući se na ženino pravo, kao da dijete nema ta ista prava. I znate što se radi od mesa te djece? Ako niste znali, najskuplji parfemi', zaključio je Jezerinac, čije je riječi prenio RTL Danas u emisiji u ponedjeljak navečer.